Poskantoor-werkers in Krugersdorp aangeval; petrolbomme by PTA-poskantoreArgieffoto Drie personeellede van die Poskantoor is Dinsdag in Krugersdorp aangeval. “Die drie persone het by die possentrum gewerk toe hulle met klippe bestook is,” het kapt. Appel Ernst, woordvoerder van die polisie in Gauteng, gesê. “Hulle het geringe beserings opgedoen.” Drie vragmotors van die Poskantoor en ander privaat motors is ook beskadig. “Niemand is nog in verband met die voorval in hegtenis geneem nie,” het Ernst gesê. Intussen het die Poskantoor bevestig die Belle Ombre- en Atteridgeville-poskantore is gesluit vir herstelwerk en ŉ polisieondersoek nadat ŉ petrolbom Maandag in die Belle Ombre-poskantoor en Dinsdag in Atteridgeville gegooi is. “Die polisie volg alle leidrade en ondersoek tans kringtelevisiebeeldmateriaal om die verdagtes uit te ken,” het die Poskantoor in ŉ verklaring gesê. Die skade is glo gering en hoofsaaklik beperk tot brandmerke op die vloerteëls. “Nie een van die werknemers is beseer nie, maar traumaberading is vir die kassiere by die takke gereël,” lui die verklaring. Die persone wat die petrolbomme gegooi het, het hulself glo geïdentifiseer as stakende werkers. Geen posstukke is beskadig nie. “ER24-paramedici en die Tshwane-brandweer het baie vinnig reageer op die voorvalle,” het die Poskantoor gesê. Permanente Poskantoor-werknemers staak oor ŉ salarisverhoging van 15% en tydelike werknemers eis permanente aanstellings. Maroela Media het Dinsdag berig dat werksaamhede by meeste poskantore hervat het. Klik hier om meer te lees. Volg die verloop van die Poskantoor-staking op Maroela Media.